DA Den Europæiske Unions Tidende L 108/6

KOMMISSIONENS GENNEMFØRELSESFORORDNING (EU) Nr. 349/2013

af 17. april 2013

om ændring af tillægstolden for produkter, der er opført i bilag I til Rådets forordning (EF) nr. 673/2005 om indførelse af tillægstold på importen af visse produkter med oprindelse i Amerikas Forenede Stater

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 673/2005 af 25. april 2005 om indførelse af tillægstold på importen af visse produkter med oprindelse i Amerikas Forenede Stater (1), særlig artikel 3, og

ud fra følgende betragtninger:

(1) Da USA undlod at bringe CDSOA (Continued Dumping and Subsidy Offset Act) i overensstemmelse med sine forpligtelser i henhold til WTO-aftalerne, blev der ved forordning (EF) nr. 673/2005 indført en tillægstold i form af en værditold på 15 % på importen af visse produkter med oprindelse i USA fra den 1. maj 2005. I overensstemmelse med WTO's tilladelse til at suspendere anvendelsen af indrømmelser over for USA skal Kommissionen afpasse suspensionsniveauet årligt efter annullerings- eller forringelsesniveauet, som CDSOA havde forvoldt for Den Europæiske Union på det pågældende tidspunkt.

(2) CDSOA-udbetalingerne for det seneste år, for hvilket der foreligger data, vedrører fordelingen af antidumping- og udligningstold, som er opkrævet i regnskabsåret 2012 (1.10.2011-30.9.2012), såvel som den yderligere CDSOA-fordeling af antidumping- og udligningstold for 2012 henholdsvis fra regnskabsårene 2006, 2007, 2008, 2009 og 2010. På grundlag af data offentliggjort af United States' Customs and Border Protection er annullerings- eller forringelsesniveauet, som var blevet forvoldt for Unionen, blevet beregnet til 60 774 402 USD.

(3) Da annullerings- eller forringelsesniveauet og følgelig suspensionsniveauet er steget, bør det sidste produkt på listen i bilag II til forordning (EF) nr. 673/2005 føjes til listen i bilag I til forordning (EF) nr. 673/2005. Imidlertid kan suspensionsniveauet ikke tilpasses til annullerings- eller forringelsesniveauet ved at tilføje eller fjerne produkter fra listen i bilag I til forordning (EF) nr. 673/2005. Følgelig bør Kommissionen ændre satsen på tillægstolden for at tilpasse suspensionsniveauet til annullerings- eller forringelsesniveauet i overensstemmelse med forordningens artikel 3, stk. 1, litra e). De fire produkter, der er opført i bilag I, bør derfor beholdes på listen, og satsen på tillægstolden bør ændres til 26 %.

(4) Virkningen af tillægsimporttolden i form af en værditold på 26 % på importen fra USA af produkterne i bilag I repræsenterer i et år en handelsværdi på ikke over 60 774 402 USD.

(5) Artikel 6, stk. 1 og 2, i forordning (EF) nr. 673/2005 indeholder særlige fritagelser for tillægstolden. Da anvendelsen af disse fritagelser afhænger af visse betingelser, som skal være opfyldt inden den dato, hvor forordning (EF) nr. 673/2005 enten trådte i kraft eller fandt anvendelse, kan fritagelserne ikke i praksis gælde for import af det nye produkt, som ved denne forordning føjes til listen i bilag I. Der bør derfor vedtages særlige bestemmelser for at gøre disse fritagelser effektive for importen af det pågældende produkt.

(6) For at hindre omgåelse af tillægstolden bør denne gennemførelsesforordning træde i kraft på dagen for offentliggørelsen.

(7) Foranstaltningerne i denne gennemførelsesforordning er i overensstemmelse med udtalelse fra Udvalget for Handelsretaliering —

VEDTAGET DENNE FORORDNING:

Artikel 1

Bilag I til forordning (EF) nr. 673/2005 erstattes af teksten i bilag I til denne forordning.

Artikel 2

Bilag II til forordning (EF) nr. 673/2005 erstattes af bilag II til denne forordning.

Artikel 3

Der indføres en tillægstold i form af en værditold på 26 % på de produkter med oprindelse i USA, der er anført i bilag I til forordning (EF) nr. 673/2005.

Artikel 4

1. Produkter, for hvilke der før datoen for nærværende forordnings ikrafttræden er udstedt en importlicens med fritagelse for eller en nedsættelse af told, pålægges ikke tillægstold, såfremt de tariferes under en af følgende KN-koder (2): 6204 62 31.

2. Produkter, for hvilke det kan dokumenteres, at de allerede var under forsendelse til Unionen eller under midlertidig opbevaring eller i en frizone eller i et frilager eller under en suspensionsprocedure i henhold til artikel 84, stk. 1, litra a), i Rådets forordning (EØF) nr. 2913/92 af 12. oktober 1992 om indførelse af en EF-toldkodeks (3) på datoen for denne forordnings anvendelse, og hvis bestemmelsessted ikke kan ændres, pålægges ikke tillægstold, såfremt de tariferes under en af følgende KN-koder: 6204 62 31.

Artikel 5

Denne forordning træder i kraft på dagen for offentliggørelsen i Den Europæiske Unions Tidende.

Den anvendes fra den 1. maj 2013.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 17. april 2013. På Kommissionens vegne José Manuel BARROSO Formand

(1) EUT L 110 af 30.4.2005, s. 1.

(2) Beskrivelsen af produkter, som tariferes under disse koder, findes i bilag I til Rådets forordning (EØF) nr. 2658/87 (EFT L 256 af 7.9.1987, s. 1), ændret ved Kommissionens forordning (EF) nr. 1810/2004 (EUT L 327 af 30.10.2004, s. 1) og ændret ved Rådets forordning (EF) nr. 493/2005 (EUT L 82 af 31.3.2005, s. 1).

(3) EFT L 302 af 19.10.1992, s. 1.

BILAG I Produkter, der er omfattet af tillægstold, identificeres ved den ottecifrede KN-kode. Beskrivelsen af produkter, som tariferes under disse koder, findes i bilag I til forordning (EØF) nr. 2658/87. 0710 40 00 9003 19 30 8705 10 00 6204 62 31